Die Bybelskool hervat 24 Julie 2017 met die boek Numeri. Die boek is 'n reisverhaal van twee generasies. Die eerste generasie verbeur die land weens hulle gebrek aan vertroue op God se belofte. Dit kos hulle veertig jaar in die woestyn. Die tweede generasie leer wat gehoorsaamheid behels en kom op die grens van die land aan gereed om in te trek. Hulle ervaringe is steeds konkrete voorbeelde vir ons eie geestelike reisverhaal soos die NT aan ons voorhou.
Skryf in by bybelskool.com/subscribe. Dit is gratis. Die eerste byeenkoms in die gemeente Somerstrand is 2 Augustus 18:00-19:00. Verdiep jou geloof met hierdie leesprogram. Dit sal sewe weke duur.
Numeri vertel die verhaal van Israel se veelbewoë veertig jaar trek deur die woestyn tot by die vlaktes van Moab vanwaar die Intog in Kanaän plaasgevind het. Die verhale van hulle wel en weë word telkens op betekenisvolle wyse aangevul deur verdere voorskrifte vir hulle reis en die uiteindelike Intog in die land, sowel as met twee sensuslyste wat die militêre, sosiale en geestelike ordes van die volk vaslê.
Die Griekse titel van die boek Arithmoi is afgelei van die Hebreeuse woord Syfers na aanleiding van dié twee sensuslyste. Die naam Numeri kom van die Latyn daarvoor. Die Hebreeuse titel van die boek is gepas: " In die woestyn" (בְּמִדְבַּר).
Die boek is saamgestel rondom twee dele van hierdie reisverhaal.
Die eerste deel (hfst. 1-14) vertel die verhaal van die trek van die eerste generasie van die volk van Sinai tot by die oostekant van die beloofde land. Dit eindig met die gebrek aan vertroue in God om die land in te neem en is die begin van die gevolglike verdere dekades lange omswerwinge in die woestyn.
Die tweede deel (hfst. 15-36) fokus op kwessies van leierskap en priesterskap, met die gepaardgaande voorskrifte, 'n aantal oorwinnings in die woestyn en eindig met die aankoms van die tweede generasie van die volk in Moab, oos van die Jordaan, gereed om die beloofde land in te neem.